
R E F E R A T

privind aprobarea contractului de asociere între C.L.M.T. şi S.C. „NEWS OUTDOOR ROMÂNIA” S.R.L. în vederea construirii, amplasării, folosirii, exploatării şi întreţinerii unui număr de 150 (unasutăcincizeci) refugii de călători în staţiile de transport în comun şi a 55 (cincizecişicinci) locaţii pentru amplasarea de structuri publicitare tip backlit şi billboard



Prin adresa nr. SC2009-022547 din 23.09.2009, S.C. News Outdoor România, partener al Primăriei Municipiului Timişoara de peste 10 ani, supune spre aprobarea Consiliului Local al Municipiului Timişoara încheierea unui nou contract de asociere având ca obiect exploatarea şi întreţinerea celor 150 de locaţii pentru refugii de călători şi 55 suporturi publicitare tip backlit si billboard amplasate în baza contractului nr.  SCO-4109 din anul 2000 şi a actelor adiţionale aferente.



Menţionăm că refugiile de călători amplasate de S.C. News Outdoor România reprezintă mai mult de jumătate din totalul refugiilor de călători existente în municipiul Timişoara, în prezent existând un necesar de peste 200 de noi refugii de călători .



Pentru derularea acestui parteneriat, din punct de vedere logistic, News Outdoor România a înfiinţat in Timişoara propria echipa de service  pentru spălarea si întreţinerea refugiilor de calatori , a investit în creşterea calităţii mobilierului urban şi a răspuns prompt exigenţelor unui oraş în continuă dezvoltare prin serviciile oferite.



De asemenea, News Outdoor România a fost implicata şi in viata sociala si culturala a municipiului Timişoara oferind suport Primăriei Municipiului Timişoara prin punerea la dispoziţie a spatiilor publicitare in vederea promovării evenimentelor oraşului precum “ Zilele Timişoarei“, “Timişoara de ieri si de azi” ş.a .



În continuare News Outdoor România îşi propune să menţină şi să-şi îmbunătăţească calitatea serviciilor oferite în scopul satisfacerii cerinţelor cetăţenilor privind confortul transportului public de călători şi să vină în întâmpinarea solicitărilor administraţiei publice locale cu logistica necesară.



Având în vedere prevederile Legii nr. 273/2006 privind finanţele publice locale, actualizată;



Luând în considerare prevederile H.C.L. nr. 345/22.02.2000;



Având în vedere prevederile contractului de asociere în participaţiune nr. SCO-4109/24.03.2000 încheiat pe 10 ani şi care expiră la data de 24.03.2010 încheiat între C.L.M.T. şi S.C. „EXCLUSIV MEDIA” S.R.L;



Având în vedere adresa nr. SC2009-22547/23.09.2009 a S.C. „NEWS OUTDOOR ROMÂNIA” S.R.L. din care rezultă faptul că, fosta S.C. „EXCLUSIV MEDIA” S.R.L. este în prezent S.C. „NEWS OUTDOOR ROMÂNIA” S.R.L. şi faptul că renunţă la contractul nr. SC-4109/24.03.2000 în momentul încheierii noului contract de asociere;



Având în vedere hotărârea din data de 19.01.2004 din care rezultă că s-a schimbat denumirea societăţii din S.C. „EXCLUSIV MEDIA” S.R.L. în S.C. „NEWS OUTDOOR ROMÂNIA” S.R.L.;



Având în vedere H.C.L.M.T. nr. 371/27.10.2009 privind aprobarea asocierii între Municipiul Timişoara   şi   S.C. „NEWS OUTDOOR ROMÂNIA” S.R.L. în vederea construirii, amplasării, folosirii, exploatării şi întreţinerii unui număr de 150 (unasutăcincizeci) refugii de călători în staţiile de transport în comun şi a 55 (cincizecişicinci) locaţii pentru amplasarea de structuri publicitare tip "backlit" şi "billboard";


În conformitate cu prevederile art.36 alin.(2) lit.(c) şi (e), alin.5 lit.(a) din Legea nr. 215/2001 republicată, privind administraţia publică locală;


P R O P U N E M 



Aprobarea contractului de asociere între Municipiul Timişoara şi S.C. „NEWS OUTDOOR ROMÂNIA” S.R.L. în vederea construirii, amplasării, folosirii, exploatării şi întreţinerii unui număr de 150 (unasutăcincizeci) refugii de călători în staţiile de transport în comun şi a unui număr de 55 (cincizecişicinci) locaţii pentru amplasarea de structuri publicitare tip „backlit” şi „billboard”, care devine valabil după renunţarea de către S.C. „NEWS OUTDOOR ROMÂNIA” S.R.L. la actualul contract şi semnarea şi parafarea noului contract de asociere de către părţile contractante.



Contractul de asociere dintre Municipiul Timişoara şi S.C. „NEWS OUTDOOR ROMÂNIA” S.R.L este cuprins în Anexa 1 şi va constitui parte integrantă din hotărârea de consiliu local. 

 



Locaţiile amplasamentelor sunt cuprinse în anexele 2A şi 2B şi vor face parte integrantă din hotărârea de consiliu local.

